หุ้นไทยปิดเช้าพุ่ง 14.58 จุด
หุ้นไทยปิดตลาดภาคเช้าที่ระดับ 1,406.51 จุด เพิ่มขึ้น 14.58 จุด หรือ +1.05% มูลค่าการซื้อขาย 18,648.78 ล้านบาท
2 ม.ค. 2556

หุ้นไทยปิดตลาดภาคเช้าที่ระดับ 1,406.51 จุด เพิ่มขึ้น 14.58 จุด หรือ +1.05% มูลค่าการซื้อขาย 18,648.78 ล้านบาท
ตลาดหุ้นไทยเปิดทำการวันแรกของปี 2556(2 ม.ค.) ปรับตัวเพิ่มขึ้นอย่างโดดเด่น รับผลดีหลังสภาสูงสหรัฐฯผ่านร่างงบประมาณปี 2556 ซึ่งช่วยให้ปัญหาหน้าผาการคลังสหรัฐฯมีแนวโน้มคลี่คลายไปในทางที่ดีขึ้นและใกล้ได้ข้อสรุปเร็วๆนี้ ขณะที่ดัชนีภาคการผลิตจีนเติบโตต่อเนื่องหนุนตลาดหุ้นเอเซียปรับตัวเพิ่มขึ้นถ้วนหน้า โดยเช้าวันนี้ดัชนีปิดตลาดที่ระดับ 1,406.77 จุด เพิ่มขึ้น 14.84 จุด หรือ 1.07% มูลค่าการซื้อขาย 18,754.97 ล้านบาท
5 อันดับหุ้นที่มีมูลค่าการซื้อขายสูงสุด
1. AAV ปิดที่ 5.40 บาท เพิ่มขึ้น 0.56 บาท หรือ 11.57% มูลค่าการซื้อขาย 1,234.27 ล้านบาท
2. PTT ปิดที่ 336 บาท เพิ่มขึ้น 4 บาท หรือ 1.20% มูลค่าการซื้อขาย 693.42 ล้านบาท
3. CK ปิดที่ 14.50 บาท เพิ่มขึ้น 1.10 บาท หรือ 8.21% มูลค่าการซื้อขาย 656.04 ล้านบาท
4. THCOM ปิดที่ 24.90 บาท เพิ่มขึ้น 1.80 บาท หรือ 7.79% มูลค่าการซื้อขาย 650.97 ล้านบาท
5. PTTEP ปิดที่ 167 บาท เพิ่มขึ้น 3 บาท หรือ 1.83% มูลค่าการซื้อขาย 635.36 ล้านบาท
บริษัทหลักทรัพย์(บล.)เมย์แบงก์กิมเอ็ง(ประเทศไทย) ระบุว่า ดัชนีหุ้นไทยขยับขึ้นยืนเหนือระดับ 1,400 จุด ได้รับปัจจัยหนุนจากการที่สภาสูงของสหรัฐฯผ่านร่างงบประมาณปี 2556 โดยประเด็นสำคัญอยู่ที่ผู้มีรายได้มากกว่า 4.5 แสนเหรียญต่อปี จะต้องเสียภาษีเพิ่มขึ้น พร้อมลดการใช้จ่ายภาครัฐบาลลง ถือเป็นการประสบความสำเร็จของทำเนียบขาวในการคลี่คลายปัญหาหน้าผาการคลังของสหรัฐ ขณะที่แรงกดดันตกอยู่กับสภาล่างนำโดยพรรครีพับลิกันในการพิจารณาร่างดังกล่าว ซึ่งสภาจะกลับมาเปิดการประชุมอีกครั้งในวันที่ 3 ม.ค.นี้ ขณะที่ดัชนีภาคการผลิตของจีนเติบโตต่อเนื่อง ยิ่งเป็นการยืนยันการฟื้นตัวทางเศรษฐกิจจีน และเป็นบวกต่อการลงทุนในตลาดหุ้นเอเชีย รวมถึงตลาดหุ้นไทย
 ทั้งนี้ เมย์แบงก์กิมเอ็งแนะนำให้ "ซื้อเก็งกำไร" ราว 10% ของพอร์ตบริเวณ 1,395 จุด บวกลบ ทำให้พอร์ตหุ้นขยับขึ้นเป็น 65% และถือเงินสด 35% นอกจากนี้แนะนำ“ทยอยสะสม”  PTT และ  PTTGC